Mikkel Bjørn (DF), 2025-04-11:
Lovforslag L 180 indeholder en række tekniske skærpelser af udvisningsreglerne, og det hilser vi i Dansk Folkeparti selvfølgelig velkommen.
Men det ændrer ikke på, at vi står med et forslag, der endnu en gang viser, hvor dybt indlejret konventionstroen og EU-serviliteten er i dansk udlændingepolitik.
Vi taler her om et forslag, hvor man med den ene hånd forsøger at give indtryk af stramninger, men hvor man med den anden fastholder et utal af forbehold, proportionalitetsvurderinger og hensyn til den såkaldte samfundsinteresse, alt sammen pålagt af internationale konventioner og EU-direktiver, som flertallet i Folketinget stadig knæfaldende underkaster sig.
For i praksis har vi at gøre med endnu et forslag, hvor man i store ord og svulmende vendinger vil give danskerne indtryk af, at nu tager regeringen endelig fat, og at nu skal kriminelle udlændinge ud, men som i praksis ikke kommer til at gøre en betydelig forskel.
L 180 justerer sproglige formuleringer og præciserer grænser for udvisning og samler reglerne i færre paragraffer, men det fundamentale problem, altså at en udvisning i praksis fortsat bliver bremset af konventioner, menneskerettighedsaktivister og et embedsværk, der mere tænker på international jura end på tryghed, bliver ikke løst.
Vi kan stadig ikke uden videre udvise dømte voldtægtsmænd, bandemedlemmer eller islamister, hvis de risikerer dårlige forhold i hjemlandet.
Med dette lovforslag har vi i vores eget land stadig ikke en ret til at sætte egne grænser, og vi har stadig ikke lov at sige det mest selvfølgelige, et frit folk kan sige, nemlig at vi, hvis du misbruger din gæstfrihed, og hvis du forbryder dig mod det danske folk, så siger pænt farvel og tak.
Nej, vi skal stadig spørge om lov, vi skal stadig bøje nakken for konventioner, for paragraffer i Bruxelles og for domstolen i Strasbourg, som hæver sig over det danske folk og dets demokratiske vilje.
Eksempelvis kan en EU-borger, der har opholdt sig i Danmark i en årrække, stort set begå hvad som helst af forbrydelser, uden at Danmark kan få lov at idømme udvisning.
Regeringen siger, at udvisning ikke må ske, hvis det strider mod internationale konventioner, og det er præcis det, der er problemet med dansk udlændingepolitik i dag, altså at vi igen og igen må lægge os fladt ned for EU-regler, for konventioner og for alt muligt andet end den sunde fornuft og hensynet til danskerne.
Dansk Folkeparti ser sådan på det: Hvis du kommer til Danmark og du misbruger den tillid, danskerne viser dig, så har du forspildt din chance, og så må du rejse hjem, og det er ikke bare efter den anden, den tredje eller den syvende dom, og det er ikke bare, når betingelserne lige passer ind i EU's direktiv eller i Menneskettighedsdomstolens fortolkning.
Dansk udlændingepolitik skal ikke skrives i Bruxelles.
Vi stemmer for denne tekniske forbedring af de danske udvisningsregler, men vi må samtidig også sige klart og tydeligt, at det her forslag blot rykker et komma i den rigtige retning.
Så længe Danmark er slavebundet til konventionerne, og så længe vi underkaster os fremmede domstole, så længe vil udlændingepolitikken være et skuespil.
Vi bakker op om de justeringer, L 180 indeholder, men vi kræver langt mere.
Vi kræver hjemsendelser, og vi kræver ophør af ret for folk, der modarbejder danske værdier, og vi kræver en kurs, hvor danskernes tryghed går forud for internationale hensyn.
Danmark skal være dansk, også i morgen, og det kommer det her forslag ikke til at garantere.
Tak for ordet.